ബോംബ് നിര്വീര്യമാക്കുന്ന മെഷീന് ഇനി പോക്കറ്റിലിട്ട് നടക്കാം ബോംബ് സ്ക്വാഡ് ഉദ്യോഗസ്ഥന്റെ കണ്ടുപിടിത്തം കൊച്ചി: സ്ഫോടക വസ്തുക്കള് കണ്ടെടുത്താല് അതു നിര്വീര്യമാക്കാന് വാഹനങ്ങളിലുപയോഗിക്കുന്ന ഭാരമേറിയ ബാറ്ററിയും ചുമന്ന് പാറമടകള് തേടിപ്പോകുന്ന ബോംബ് സ്ക്വാഡിന് ആശ്വാസമായി അതേ സ്ക്വാഡ് അംഗത്തിന്റെ കണ്ടുപിടിത്തം. പോക്കറ്റിലിട്ട് നടക്കാവുന്ന ബ്ളാസ്റ്റിംഗ് മെഷീന് സ്വന്തമായി വികസിപ്പിച്ചിരിക്കുകയാണ് എറണാകുളം റേഞ്ച് സ്റ്റേറ്റ് സ്പെഷ്യല് ബ്രാഞ്ച് ബോംബ് സ്ക്വാഡ് അംഗം എസ്. വിവേക്. അരലക്ഷം മുതല് ഒരു ലക്ഷം രൂപവരെ വിലയുള്ള ബ്ളാസ്റ്റിംഗ് മെഷീനാണ് മൂവായിരം രൂപ മുടക്കി ആലപ്പുഴ തുറവൂര് സ്വദേശി വിവേക് നിര്മ്മിച്ചത്. വിദേശത്ത് ഇത്തരം ബ്ളാസ്റ്റിംഗ് മെഷീനാണ് ഉപയോഗിക്കുന്നത്. ബോംബ് സ്ക്വാഡിന്റെ ഭാഗമായതോടെ ഹരിയാനയില് നിന്ന് ബോംബ് നിര്വീര്യമാക്കാനുള്ള സാങ്കേതിക വിദ്യയില് പരിശീലനം ലഭിച്ചിരുന്നു. കുറച്ചുനാള് മുമ്ബ് പിടിച്ചെടുത്ത സ്ഫോടക വസ്തുക്കള് നിര്വീര്യമാക്കാന് സമീപ പ്രദേശത്തെ പാറമടയിലേക്ക് പോയെങ്കിലും വാഹനം കടന്നു പോകാത്തതിനാല് ബാറ്ററി ചുമന്നുകൊണ്ടു പോകേണ്ടിവന്നു. അതോടെയാണ് ഇതിനൊരു പരിഹാരം കാണണമെന്ന് തോന്നിയത്. അങ്ങനെയാണ് ആലോചന മുറുകിയതും ഒടുവില് ഉപകരണം നിര്മ്മിച്ചതും. എറണാകുളത്തുനിന്ന് വാങ്ങിയ ഇലക്ട്രോണിക് സാധനങ്ങള്കൊണ്ടാണ് നിര്മ്മിച്ചത്. പവര് ഓണ് എന്ന പേരിട്ട് സെന്റര് ഫോര് ഡെവലപ്മെന്റ് സ്റ്റഡീഡിന്റെ സി.ഡി.എസ് അന്തിമ അനുമതിക്കായി കാത്തിരിക്കുകയാണ്. ഈയിടെ കൊവിഡ് അണുനശീകരണത്തിനുള്ള അള്ട്രാവയലറ്റ് മെഷീന് നിര്മ്മിച്ച് ബോംബ് സ്ക്വാഡിന് കൈമാറിയിരുന്നു. പത്തുവര്ഷം മുമ്ബാണ് പൊലീസില് ചേര്ന്നത്. ഭാര്യ രശ്മിയുടെ പിന്തുണയും കുടുംബത്തിന്റെ പ്രോത്സാഹനവുമാണ് പരീക്ഷണങ്ങള്ക്ക് ഊര്ജം നല്കുന്നതെന്ന് വിവേക് പറയുന്നു. ബ്ളാസ്റ്റിംഗ് മെഷീന് വില : Rs. 45000 100000 വിവേക് നിര്മ്മിച്ചതിന് :Rs. 3000 നിര്വീര്യമാക്കല് സ്ഫോടക വസ്തുക്കള് ഒഴിഞ്ഞയിടത്ത് വച്ച് 100 മീറ്രര് മാറി നിന്ന് പൊട്ടിച്ചാണ് നിര്വീര്യമാക്കുന്നത്. സ്ഫോടക വസ്തുക്കളില് വയറുകള് ഘടിപ്പിച്ച് അത് നൂറു മീറ്ററിനപ്പുറം വച്ചിരിക്കുന്ന വാഹന ബാറ്ററിയുമായി ബന്ധിപ്പിച്ച് തീപ്പൊരി ചിതറിക്കും. പവര് ഓണ് ഫോണില് നിന്നും പവര് ബാങ്കില് നിന്നും ചാര്ജ് ചെയ്യാം ബാറ്ററി ചാര്ജ് ലെവല് മനസിലാക്കാം വയര് ഘടിപ്പിച്ച് ബട്ടണ് അമര്ത്തിയാല് മതി എല്ലാ യൂണിറ്റിലേക്കും നിര്മ്മിച്ച് നല്കാന് തയ്യാറാണ്. സേന എല്ലാവിധ പിന്തുണയും നല്കുന്നുണ്ട്. എസ്.വിവേക്